
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
<RepeatBlock-Dec>
1.	Jinnota li l-baġit operattiv tal-Kontrollur Ewropew għall-Protezzjoni tad-Data (EDPS) għall-2023 kien jammonta għal EUR 22 711 559 u li, meta mqabbel mal-baġit finali għall-2022, il-baġit operattiv żdied bi 12 %; jilqa’ l-fatt li, fl-2023, ir-rata ta’ implimentazzjoni tal-approprjazzjonijiet ta’ impenn mill-EDPS kienet ta’ 96 %;
2.	Jinnota ż-żieda fl-għadd ta’ konsultazzjonijiet leġiżlattivi mill-EDPS, li wasslet għal 82 konsultazzjoni leġiżlattiva formali, 54 opinjoni u 26 kumment formali; japprezza l-kontribut tal-EDPS fix-xogħol leġiżlattiv, inkluż f’kooperazzjoni mal-Bord Ewropew għall-Protezzjoni tad-Data; jenfasizza wkoll ir-rwol akbar tal-EDPS f’diversi atti leġiżlattivi ġodda, inkluż l-Att dwar l-Intelliġenza Artifiċjali, li skontu l-EDPS isir l-awtorità kompetenti għall-istituzzjonijiet, l-aġenziji, l-uffiċċji u l-korpi tal-Unjoni, fejn aktar kompiti ġew iddelegati lill-EDPS; jenfasizza li dawn ir-responsabbiltajiet addizzjonali, delegati mill-koleġiżlaturi, jirrikjedu riżorsi adegwati biex jiġi żgurat li l-EDPS ikun jista’ jissodisfa l-obbligi tiegħu b’mod effettiv;
3.	Jenfasizza r-rwol tal-EDPS fis-superviżjoni tal-ipproċessar ta’ data personali mill-istituzzjonijiet, il-korpi, l-uffiċċji u l-aġenziji tal-Unjoni; jinnota bi tħassib it-tul tal-proċedimenti quddiem l-EDPS, peress li l-EDPS ma għalaqx investigazzjoni waħda fl-2023, iżda meta mqabbel mas-sena preċedenti, fl-2023, l-għadd ta’ notifiki lil hinn mit-72 siegħa naqas b’mod sinifikanti;
4.	Jilqa’ l-enfasi tal-EDPS li jiżgura li l-kuntratturi esterni jissodisfaw l-istandards morali u etiċi meħtieġa li huma mistennija mill-istituzzjonijiet, il-korpi, l-uffiċċji u l-aġenziji kollha tal-Unjoni, b’mod partikolari fid-dawl tal-fatt li preċedentement l-EDPS għamel użu minn kumpaniji esterni li, skont il-klassifikazzjoni tal-Università ta’ Yale, għadhom joperaw fir-Russja; japprezza li l-EDPS juża indikaturi ewlenin tal-prestazzjoni (KPIs) biex jimmonitorja l-prestazzjoni tiegħu fid-dawl tal-objettivi ewlenin stabbiliti fl-Istrateġija tal-EDPS, u dan jikkontribwixxi biex tiġi żgurata l-adattabbiltà għall-attivitajiet meta meħtieġ u biex jiżdied l-użu effettiv jew ir-riżorsi;
5.	Jesprimi tħassib dwar iż-żieda sinifikanti fl-ispejjeż tal-missjonijiet tal-persunal tal-EDPS, minn EUR 28 789 fl-2021 u EUR 176 903 fl-2022, għal EUR 284 580 fl-2023; jistieden lill-EDPS jivvaluta jekk ir-riżorsi minfuqa fuq il-missjonijiet humiex qed jintużaw b’mod xieraq u effettiv; jinnota li l-EDPS ma baqax jippubblika l-għadd ta’ missjonijiet iffinanzjati mill-organizzaturi, kif ukoll informazzjoni dwar liema unità jew settur ipparteċipaw f’kull missjoni, u b’hekk naqqas it-trasparenza fir-rigward tal-ispejjeż tal-missjonijiet; jistieden lill-EDPS jintroduċi din il-prattika mill-ġdid.

